竹友軒
作者：謝薖
朝代：宋

paragraphs: 畏夏苦執熱，開軒除鬱蒸。
簷前鳥雀喧，朝旭上朱甍。
席間裁函丈，詩書浩縱横。
槃礴環堵間，幽獨懷友生。
古人在黄卷，千載使我傾。
出門窺物變，草木各鮮榮。
青青墻東竹，見汝忽眼明。
愛玩不能忘，移根傍軒楹。
俯仰與竹俱，定交見深情。
不是無朋友，此君冰玉清。
風吹萬籟響，寒梢韻竽笙。
我獨哦其間，詩作秋蟲鳴。
琅玕亦有實，期汝向秋成。
鳯凰何時來，翽翽翔我庭。